Universis presentes litteras inspecturis, Frater Johannes de Monte-Grosino, sancte domus hospitalis Jerosolymitani Prior humilis in Francia, salutem in Domino. Notum facimus universis quod nos, de consilio et assensu fratrum nostrorum, burgensibus nostris et eorum heredibus in villa nostra de Saciaco commorantibus et in posterum moraturis confirmavimus usus, consuetudines et franchesias omnes in dicta villa constitutas, approbatas et hactenus observatas: quas usque ad hec tempora habuisse noscuntur. Concessimus insuper ipsos quandiu in dicta villa commorantes pro burgensibus nostris liberis se tenebunt quittos esse et immunes tam in die mercati quam per totam septimanam de omni minagio, tonleio et aliis costumis que ab hiis qui ad mercatum veniunt solent exigi ratione mercati emendo vel vendendo, salvo nostre domui, quod ipsi omnes vel aliqui eorum qui ad stallos nostros vel archas nostras in die mercati vendent stallagium et sallagium in dicto mercato statutum reddent nobis. Concessimus etiam eisdem quod stallos et archas infra censivas suas si voluerint habebunt in die mercati, et in aliis diebus libere, sicuti usque ad hec tempora habuerunt; hoc tamen nobis salvo quod stallos dictos vel archas nemini locare vel commodare poterunt, nisi libris nostris burgensibus in dicta villa commorantibus, quin habeamus ex eis stallagium et sallagium sicut de nostris propriis habemus. Volumus etiam et concessimus quod bicheta et alias mensuras bladi et vini libere habeant et habitis libere utantur, sicut usque nunc sunt usi; excepto tamen quod dictas mensuras bladi non poterunt locare vel mutuare, nisi tantummodo burgensibus nostris in franchesia dicte ville commorantibus; et si per ignorantiam seu negligentiam alicui extraneo dictas mensuras locaverint vel commodaverint, et jurare velint, quod non constabat eis quod ille cui locaverunt vel commodaverunt dictas mensuras esset extraneus vel extra franchesias dicte ville, inde per juramentum suum nostro mandato prestitum credentur et erunt quiti. Condictum etiam fuit et insertum quod baillivus noster qui ibi erit pro tempore mensuras bladi, vini, libras, pondera et omnes alias mensuras ad quas per dictam villam mensurabunt vel mensuraverunt quotienscumque et quandoque volet capi faciet et readjustari, et illi qui injustas mensuras habuerint, domus nostre baillivo emendabunt, et de emenda satisfacient ei secundum delicti quantitatem, et illi qui justas mensuras habuerint, readjutatione facta suas quittas reportabunt. Preterea voluimus et confirmavimus quod furnus communis dicte ville qui juxta domum Girardi Fautrerii situs est ibi in perpetuum existat, et quod in eodem furno coquant omnes gentes ejusdem ville ad furnagium et costumas ad quas hactenus coquere consueverunt, et quod ad plus non possint cogi in futurum. Hec autem omnia supradicta concessimus et confirmavimus eis, salvis nobis omnibus redditibus, aliis costumis, justitiis, commodis et proventibus que in eadem villa habere et percipere consuevimus, antequam ibi mercatum haberemus et predictam concessionem eis confirmaremus. Si vero inter nos ex una parte et burgenses nostros villa de Saciaco, vel aliquem eorum ex altera, super usibus, consuetudinibus et franchesiis prenotatis et super hiis que non sunt expressa et declarata evidenter in presenti carta discordia orta fuerit, per sex burgenses nostros de Saciaco quos nos eligemus, et per sex alio burgenses nostro de eadem villa quos ipsi vel aliquis eorum discordiam habentes contra nos eligent id quod illi duodecim vel major pars eorumd. per juramenta sua coram mandato nostro prestita super predictis fuisse statutum, approbatum, et hactenus observatum dixerint, vel quod inde per jus ordinaverint, nos et ipsi ratum et firmum utrinque habebimus, et sine ulla revocatione tenebimur observare. Quod ut ratum et firmum permaneat in futurum, presentem cartam, de assensu fratrum nostrorum et burgensium predictorum, sigilli nostri munimine fecimus roborari. Actum anno Domini millesimo ducentesimo trigesimo sexto, mense Julio.